# Poesie ladine bellunesi/La mula e la rossa

../16 ../ IncludiIntestazione 3 agosto 2015 25% Da definire
Poesie ladine bellunesi Autori vari 2005 CC BY-SA 3.0 GFDL //it.wikisource.org/w/index.php?title=Poesie_ladine_bellunesi/La_mula_e_la_rossa&oldid=- 20151125162915 //it.wikisource.org/w/index.php?title=Poesie_ladine_bellunesi/La_mula_e_la_rossa&oldid=- 20151125162915
LA MULA E LA ROSSA
(DOI CAURE CHE SA CHEL CHE LE DIS)
Rossa: Ciò mula andó vasto de chela caiuda? Fermete e scolta magna sta fiuda sto pugn de parmors sti cuatre lavaz e davant de doman te tome du bas slanghida da fam inte mez al ledam! Con chel che i te mena a magnà sti sfondrai se no te te range an sin per sti prai co i te para a le zinch sul pi bel del istà l é poco da ride l é puoch da parlà: al lat int’i corni al tol su e l sen và!
Mula: T’as mile resoign ma se vegn al guardian al ne caza la multa tant cua che sun pian; noiautre no sion le fede del Gino no le sante protete del Nume … divino, che svangare le pùol per canp e per prai senpre vedude ma tocade po mai, parone espoteghe de Ron de Ghedina … ma l é meio che tase son senza brondina no n’ai canpanel son tant puareta inte stala i me cagna de fùora i me peta e l Matio guardian, sto nato d’un can, … l é propio cossì, al l à fissa con mi.
Rossa: Calmete, mula; ragiona, te vede, la colpa no n’é de chi che te crede: al Matio guardian, puaret anca iel, se l é par sa cont al no te storde un cavel. L é stat costringiù a scomenzà fà cossì e piantà la baraca e tol su e sen dì.
Mula: E del rest te dirai forse doman i é dà na pedada al perde sa pan; al Comun de Zopè l é an cativo paron al riconpensa de zerto con en bon spedazon; no i ela tocada al Paulin de Zubiana al Mache e tainc’ autre ai mistri pi bogn? Con zerti parogn la toca cossì; anche chi da le vache la i é tocada ben bela a cognì se reduse a fà l formai inte padela; na comare polito an maestro che sà i no l vol se l no beve e se l no sà s’inciocà; co la stessa moneda col cuart e la meda i se conpra e i se vende i se stima e i se defende: trei furbi, cuatre stanpiogn, un sol co la barba, chi autre barboign; e noiautre giolate inte cheste zavate aon bù da tomà!
Rossa: Ades te n dighe an autra: ai sentù che al sbraghesson l à già dit che l an che vegn i ne sera inte casson e se l dis chel (che vosto?) na tirada inte chel spac e chi autre i bate l tac cossì come l vol iel !… Giopin giopin giopela dodes popi e na cordela tirada con trei maign eviva i tananaign …
Mula: Ti t’as nia da ride ma mi me seca l ure a vede zerte robe a sentì zerte bravure; co pense a chi tondìei a chi cuatre rodolam vorave i avé inte man da ie dà int’i zervìei; davant de te molà i te smoca le onge che no te abe da gratà! … Chi de Comun che toca? … No n’é na novità, ma le maign su la zoca i avarave da i poià; se i fosse come mi garantisse in trei dì in cuatre e cuatr’oto che chel de la Maria del Loto metarave a comandà e son zerta e segura de l’onesta fegura e no n’avessone pi na piatola inte l ciap che ne fa piande cossì; ma che vosto dì a fà l é n paes de stanpiogn che se laga dugolà come tainc de torondign: ignìer perché i era negre incùei che i é invinai anzi dute tacolai secondo la ocasion e se ne rua su ogne tant calche cagnon co la scoa a spazà su se anpìs anche l cason; e i vol esse pagai e pò che si à magnai i pez sion stade noi …
Mula: E su con sti mandati e dù co sti tondìei e chi autre mandolati a bate i marciapìei. Giopin giopin giopela dodes popi e na cordela tirada con trei maign in barba ai tananaign; e cresce e cres la panza se conpra a balanza e se vende a mesura infin che la dura e infin che la và, Giopin, giopin, giopà.
Rossa: Ades po te dirai che dute in general chi che ne voleva mal al Signor i à castigai; per cont ch’i ne daghe per cont ch’i ne mande i no rimedia piaghe né i ne salva fronde e dute cuanc’ i sà: andó che la é stada l aiva la pùol tornà; e alora me console a nome de le giole de la fin che i à da fà! … Ma ades l é ruà l guardian e l é bon de ne pegnolà! …
La caura de la Alba e chela de la Mussica
(Zopè)